Økt forsvarsinnsats mot datahackere
Lengst framme i forsvaret av Norge i cyberspace er soldatene og offiserene som sitter ved sine dataskjermer på Jørstadmoen ved Lillehammer. Tirsdag holdt forsvaret en offisiell markering for etableringen av Cyberforsvaret. Forsvarsminister Espen Barth Eide (Ap) sto for åpningen.Den samlede nasjonale sikkerheten på nett handler ikke bare om at Forsvarets installasjoner og hemmeligheter må beskyttes. Et angrep som setter for eksempel strømnettet eller mobiltelefonnettet ut av funksjon, kan sette viktige funksjoner i samfunnet ut av spill. Det kan gjøre det vanskeligere for det norske militæret å fungere. - Cybertrusselen er økende, og dette må Forsvaret ta innover seg. Dette handler om å etablere, sette opp og drifte systemene på en sikker måte, sier kommunikasjonsrådgiver Hilde Lindboe i Cyberforsvaret til NTB.I 2009 fikk Nasjonal Sikkerhetsmyndighet (NSM) i oppdrag å levere et forslag til en norsk cyberstrategi. Den ble levert desember samme år med mål om å kartlegge utfordringer innen cybersikkerhet og definere myndighetenes langsiktige strategi. Forsvarets Informasjonsinfrastruktur (INI), den nye enheten for Norges dataforsvar, regnes ennå ikke som en egen våpengren på linje med hæren, flyvåpenet og sjøforsvaret, men har siden enheten ble opprettet i 2009 vokst fra å ha 400 til 1100 ansatte.
Det norske Forsvaret intensiverer kampen mot dataangrep på nettverk og infrastruktur.